А я Інстытут скончыў наш тэатральна-мастацкі. Па адукацыі – рэжысёр драматычнага тэатра. Вучыўся ў Барыса Іванавіча Луцэнкі. Першы год паступаў на акцёрскі і не прайшоў па конкурсе. Тады думаў, які з мяне артыст, так, хлопец з вёскі… А ў 26 гадоў зразумеў: хачу ў тэатр і ўсё. На акцёрскі не бяруць ужо ў такім узросце, паступіў на рэжысуру, але мяне гэта не надта вабіла. Я такі чалавек, што не магу быць над кімсьці. Хаця даволі ўдала восем год працаваў рэжысёрам, ездзіў па ўсяму Саюзу ставіць спектаклі. У акцёры пайшоў, калі стаяў на чарзе на кватэру і спатрэбілася даведка аб сталым месцы працы. Трыццаць год ужо прайшло.